《凤雏行赠毛锡朋》
明代·王鏊

凤兮凤兮，何睹之艰。一出于虞廷，再鸣于岐山。迩来三四千年间，寂寥兮不闻不见，徒闻凡鸟声间间。

梧桐兮萋萋，竹实兮离离。迟尔之来兮，览德辉而下之。

一鸣兮使我朝廷清，法度贞，三台明润无搀枪。再鸣兮使我四海平，礼俗成，百蛮朝贡无甲兵。

鸟中之凤人中豪，河东之薛隆中庞。谢家池上名俱高，毛翁之鸣当云霄。

有雏丹穴文九苞，龙文燕颔谁可曹。毛生毛生真凤毛，一鸣兮再鸣兮，吾将侧耳听尔于明盛之朝。

作者简介：王鏊（1450—1524）明代名臣、文学家。字济之，号守溪，晚号拙叟，学者称震泽先生，汉族，吴县（今江苏苏州）人。十六岁时国子监诸生即传诵其文，成化十一年进士。授编修，弘治时历侍讲学士，充讲官，擢吏部右侍郎，正德初进户部尚书、文渊阁大学士。博学有识鉴，有《姑苏志》、《震泽集》、《震泽长语》。